折齒歌
作者：羅椅
朝代：宋

paragraphs: 春衫未成錦機語，棠棣半花鳳一羽。
象牀雪綜小龍梭，細穴銀光吐冰縷。
西鄰郎君東海歸，芙蓉露白杏雨肥。
十二欄邊說幽怨，勸織南浦雙鴛飛。
匿蘭含蕙無消息，春酲彤霞亂玉色。
小龍噓出風雨聲，奔騰觸裂雙白石。
白石國城三十六，女子軍來兩城覆。
鸞歌猿嘯强低昂，北戶風來如箭鏃。
章臺公子真豪縱，能以微詞相感動。
郎君輒莫更癡腸，忍作肝心可人痛。